Леиаа рныҳәа ажәытәӡатәи аамҭақәа иргәылган еиқәырханы иааргоит иахьагьы. Ари аныҳәаҿы ихадароу аныхаԥааҩи ачакәаҳацәеи роуп. Аныҳәа амҩаԥгара идлоит шықәсык аҳамӷә зыҩнаҭаҟны иҟоу аԥшәма. Аҳамӷә иацуп ақәаби ачаҟәеи.
Аныхаԥааҩ аныҳәарҭа ҭыԥ аҿы ашьтәақәа ҩба ишьуеит. Урҭ рҟынтәи руакы ауп дзыхныҳәо. Аҭыԥ ахь инеиуа ахацәа заҵәык роуп. Аҳәса агәыи агәаҵәеи "иԥшьоу ачеи" ргьама рбар ҟалаӡом. Ачакәаҳацәа хазы ирзалху аҭыԥ аҿы еидтәалоит. Урҭгьы хазы аныхаԥааҩ дрыхныҳәоит.
Амш зегьы ныҳәак еиԥш имҩаԥыргоит. Аилашәшәымҭаз ашәа ҳәо аҳамӷә шьҭыхны даҽа ҩнаҭак ахь иргоит. Уи уаҟа исаслоит ҳаԥхьа уажәаанынӡа.